อาคเนย์ตั้งเป้า5ปีเบี้ย1.2หมื่นล.
อาคเนย์ประกันชีวิตตั้งเป้า 5 ปีเบี้ย 1.2 หมื่นล้านบาท เพิ่มขึ้น 6 เท่าจากปัจจุบัน 2,000 ล้านบาท
27 ก.ค. 2553

อาคเนย์ประกันชีวิตตั้งเป้า 5 ปีเบี้ย 1.2 หมื่นล้านบาท เพิ่มขึ้น 6 เท่าจากปัจจุบัน 2,000 ล้านบาท
นายชาติชัย พาราสุข กรรมการผู้จัดการ บริษัทอาคเนย์ประกันชีวิต เปิดเผยว่า ภายใน 5 ปี จะขึ้นติดอันดับ 9 ซึ่งจะต้องมีเบี้ยประกันรับรวม 1.2 หมื่นล้านบาท จากปัจจุบันที่มีเบี้ยรับรวม  2,000 ล้านบาท ซึ่งจะต้องเพิ่มเบี้ยประกันให้ได้ 6 เท่าภายใน 5 ปี ผ่าน 3 ช่องทาง 3 กลุ่มลูกค้า คือ ผ่านตัวแทน  ซึ่งเป็นฐานลูกค้าเดิม โดยพยายามที่จะให้เข้าถึงกลุ่มผู้มีเงินออมที่ฝากเงินกับธนาคาร เพื่อดึงดูดให้หันมาออมผ่านประกันชีวิตที่ให้ผลตอบแทนสูงกว่าถึง 4% เมื่อเทียบกับการฝากธนาคารที่ได้เพียง 0.5% เท่านั้น
กลุ่มลูกค้าในเครือบริษัททีซีซี กรุ๊ป ซึ่งเป็นผู้ถือหุ้นใหญ่ มีฐานลูกค้าถึง 4 แสนคน มียอดซื้อขายในแต่ละปีเกือบ 2 แสนล้านบาท ศักยภาพสูงมาก ซึ่งวิธีการพิจารณารับประกันต้องเป็นซุปเปอร์ง่าย เพราะเป็นลูกค้าที่รู้จักตัวตนจากการค้าขายกันมาเป็น 10 ปี การปลอมแปลงเอกสารเป็นไปได้ยาก
กลุ่มลูกค้าธนาคาร หรือ แบงก์แอสชัวรันส์ ซึ่งเริ่มได้เลย เพราะเป็นงานที่ผมถนัด และเป็นการเชื่อมระบบบริษัท กับระบบธนาคาร ซึ่งได้เริ่มไปแล้วกับ 2 ธนาคาร 
ทั้ง 3 กลุ่มลูกค้า จาก 3 ช่องทางวางไว้ว่าจะต้องทำรายได้เท่าๆ กัน คือช่องทางละ 4,000 ล้านบาท เพื่อจะได้ไม่ต้องพึ่งพาช่องทางใดช่องทางหนึ่งมากเกินไป จะเน้นเรื่องความง่ายในทุกเรื่อง ลูกค้าเข้าใจง่าย ตัวแทนมีขั้นตอนในการรับประกันง่าย ตามปรัชญาของบริษัทที่ว่า ง่าย เชื่อใจ ใกล้ชิด ซึ่งพนักงานออฟฟิศจะต้องเปลี่ยนวิธีการทำงานใหม่หมด เพื่อเปลี่ยนภาพลักษณ์ของอาคเนย์ฯให้ได้ตามปรัชญาที่วางไว้ และรองรับการทำงานของตัวแทนที่จะเพิ่มขึ้นอีก 5 เท่า
นายชาติชัย กล่าวว่า บริษัทมองหาพันธมิตรทางธุรกิจซึ่งเป็นบริษัทต่างชาติที่มีเทคโนโลยีที่ทันสมัย เพื่อเสริมศักยภาพในการทำธุรกิจ เนื่องจากบริษัทตั้งเป้าหมายที่จะเป็นบริษัทมาตรฐานโลก โดยไม่ต้องการเงินทุน 
สำหรับ 6 เดือนแรก มีเบี้ยรับรวม 6 เดือนแรกมีจำนวน 2,650 ล้านบาท เบี้ยใหม่ 658 ล้านบาท ซึ่งเป็นการเพิ่มขึ้นในช่วงเดือน พ.ค. กับ มิ.ย. หลังจากที่เริ่มขายประกันสินเชื่อผ่านธนาคาร 2 แห่ง จากช่วงเดือนมี.ค.ที่มีเบี้ยใหม่ 79.2 ล้านบาท ซึ่งในปีนี้ผมต้องการพันธมิตรที่เป็นธนาคารหลักๆ เพิ่มอีก 1 แห่ง ส่วนงานด้านตัวแทน ผลงานดีขึ้นมากแต่ยังไม่เต็มที่ สามารถที่จะขยายได้อีก